Der var dramatik til det sidste, da GOG og Aalborg spillede uafgjort i den første DM-finale. Særligt én situation blev diskuteret.

- Det er jo et åbenlyst forsøg på snyd, forhelvede man! Det er sjældent, man ser Aalborgs Henrik Møllgaard så langt oppe i det røde felt, som det var tilfældet i onsdagens DM-finale mod GOG. Med 30 sekunder tilbage af kampen satte han en tackling ind på Morten Olsen, og så kom dommerne i tvivl. De ville se den på video for at vurdere, hvad situationen skulle takseres til. Gengivelsen viste, hvordan tacklingen startede i skulderhøjde, men at Morten Olsen også blev ramt i hovedet efterfølgende. - Der er bare et almindeligt frikast, lød vurderingen fra dommerne. Og så er vi tilbage ved Møllgaards reaktion. Han blev rasende, fordi han mente, at Olsen kastede hovedet tilbage, og derfor forsøgte at overgøre det. Det blev ikke mindre dramatisk af, at det fynske hjemmehold på daværende tidspunkt førte med 25-24. Da spillet blev sat i gang igen, smækkede Simon Pytlick bolden på overliggeren, og så kunne Jonas Samuelsson i stedet sikre Aalborg uafgjort i sidste sekund. Det betyder, at vinderen af den næste DM-finale, der kan ses på TV 2 på søndag klokken 17, er dansk mester. Du kan situationen i videoen øverst i artiklen. Eksperter er enige Efter kampen blev tacklingen også vendt i TV 2 SPORTs studie, og her var der enighed om, at dommerne havde truffet den rigtige beslutning. Daniel Svensson: - Morten Olsen spiller på, at han måske kan trække en udvisning eller et rødt kort i situationen. Jeg ser den ikke som værende så hård. Jeg synes, dommerne fandt frem til den rigtige kendelse. Claus Møller Jakobsen: - Ja, jeg er enig. Det er en tackling, der starter nede i skulderhøjde, og så løber Morten Olsen videre, og på et tidspunkt ryger den selvfølgelig op i halsregionen. Men jeg synes også, at dommerne kom frem til den rigtige kendelse. Mathias Gidsel var også en del af snakken, og også han erklærede sig enig i dommernes vurdering. Ender kamp to mellem de to hold med et uafgjort resultat, skal det hele afgøres i et tredje og afgørende opgør. Trods udbruddet var det efter kampen alligevel en tilfreds Henrik Møllgaard, TV2 Nords reporter mødte. Hør hans tanker om opgøret i interviewet her: